title: 2009/473/EK: Padomes Lēmums ( 2009. gada 28. maijs ) par to, lai noslēgtu Nolīgumu vēstuļu apmaiņas veidā, ar ko paredz provizoriski piemērot Eiropas Kopienas un Gvinejas Republikas Partnerattiecību nolīgumu zivsaimniecības nozarē

text:
               19.6.2009

               LV

               Eiropas Savienības Oficiālais Vēstnesis

               L 156/31

         PADOMES LĒMUMS
   (2009. gada 28. maijs)
   par to, lai noslēgtu Nolīgumu vēstuļu apmaiņas veidā, ar ko paredz provizoriski piemērot Eiropas Kopienas un Gvinejas Republikas Partnerattiecību nolīgumu zivsaimniecības nozarē
   (2009/473/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 37. pantu saistībā ar tā 300. panta 2. punkta pirmās daļas pirmo teikumu,
   ņemot vērā Komisijas priekšlikumu,
   tā kā:

               (1)

               Kopiena un Gvinejas Republika ir apspriedušas partnerattiecību nolīgumu zivsaimniecības nozarē, ar kuru Kopienas kuģiem iedala zvejas iespējas ūdeņos, kas attiecībā uz zvejniecību ir Gvinejas Republikas suverenitātē vai jurisdikcijā.

               (2)

               Apspriešanās rezultātā 2008. gada 20. decembrī tika parafēts jauns partnerattiecību nolīgums zivsaimniecības nozarē.

               (3)

               Ar šo jauno partnerattiecību nolīgumu zivsaimniecības nozarē būtu jāatceļ 1983. gada 28. marta Zvejniecības nolīgums starp Eiropas Kopienu, no vienas puses, un Gvinejas Republikas valdību, no otras puses.

               (4)

               Lai garantētu Kopienas kuģu zvejas darbību turpināšanos, ir svarīgi, ka jauno partnerattiecību nolīgumu zivsaimniecības nozarē sāk piemērot pēc iespējas drīzāk. Tādēļ Puses ir parafējušas nolīgumu vēstuļu apmaiņas veidā, paredzot no 2009. gada 1. janvāra provizoriski piemērot jauno partnerattiecību nolīgumu zivsaimniecības nozarē.

               (5)

               Kopienas interesēs ir apstiprināt nolīgumu vēstuļu apmaiņas veidā, ar ko paredz provizoriski piemērot partnerattiecību nolīgumu zivsaimniecības nozarē.

               (6)

               Būtu jānosaka zvejas iespēju sadalījums starp dalībvalstīm,

         IR NOLĒMUSI ŠĀDI.
   1. pants
   Kopienas vārdā apstiprina Nolīgumu vēstuļu apmaiņas veidā, ar ko paredz provizoriski piemērot Eiropas Kopienas un Gvinejas Republikas Partnerattiecību nolīgumu zivsaimniecības nozarē par zveju pie Gvinejas krastiem, laikposmam no 2009. gada 1. janvāra līdz 2012. gada 31. decembrim, ņemot vērā Padomes lēmumu par minētā nolīguma noslēgšanu.
   Minētā nolīguma vēstuļu apmaiņas veidā teksts ir pievienots šim lēmumam.
   2. pants
   1.   Nolīguma protokolā noteikto zvejas iespēju sadalījums starp dalībvalstīm ir šāds:

               a)

               tunzivju seineri:

                           Spānija

                           15 kuģi

                           Francija

                           11 kuģi

                           Itālija

                           2 kuģi

               b)

               kuģi zvejai ar makšķerēm:

                           Spānija

                           8 kuģi

                           Francija

                           4 kuģi

         2.   Ja ar 1. punktā minēto dalībvalstu iesniegtajiem zvejas atļaujas pieprasījumiem protokolā paredzētās zvejas iespējas netiek pilnībā aptvertas, Komisija var izskatīt jebkuras citas dalībvalsts iesniegtus zvejas atļaujas pieprasījumus.
   3. pants
   Dalībvalstis, kuru kuģi zvejo saskaņā ar 1. pantā minēto nolīgumu, paziņo Komisijai daudzumus, kas no katra krājuma nozvejoti Gvinejas Republikas zvejas zonā saskaņā ar kārtību, kura paredzēta Komisijas Regulā (EK) Nr. 500/2001 (2001. gada 14. marts), kas nosaka sīki izstrādātus piemērošanas noteikumus Padomes Regulai (EEK) Nr. 2847/93 par to lomu pārraudzību, kurus nozvejojuši Kopienas zvejas kuģi trešo valstu ūdeņos un atklātā jūrā (1), kamēr nebūs stājusies spēkā regula, ar ko paredz sīki izstrādātus noteikumus Padomes Regulas (EK) Nr. 1006/2008 (2) 30. panta nozīmē, un pēc tās stāšanās spēkā – saskaņā ar kārtību, kura paredzēta minētajos noteikumos.
   4. pants
   Ar šo Padomes priekšsēdētājs tiek pilnvarots norīkot personas, kas ir tiesīgas parakstīt minēto nolīgumu vēstuļu apmaiņas veidā, lai tas kļūtu saistošs Kopienai.

      Briselē, 2009. gada 28. maijā

            Padomes vārdā —

            priekšsēdētājs

         V. TOŠOVSKÝ

      (1)  OV L 73, 15.3.2001., 8. lpp.

      (2)  Padomes Regula (EK) Nr. 1006/2008 (2008. gada 29. septembris) par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem un ar ko groza Regulas (EEK) Nr. 2847/93 un (EK) Nr. 1627/94 un atceļ Regulu (EK) Nr. 3317/94 (OV L 286, 29.10.2008., 33. lpp.).
    ---documentbreak---

               19.6.2009

               LV

               Eiropas Savienības Oficiālais Vēstnesis

               L 156/33

         NOLĪGUMS VĒSTUĻU APMAIŅAS VEIDĀ,
   ar ko paredz provizoriski piemērot Eiropas Kopienas un Gvinejas Republikas Partnerattiecību nolīgumu zivsaimniecības nozarē
   Godātais kungs!
   Esmu gandarīts, ka Gvinejas Republikas un Eiropas Kopienas sarunvedējiem ir izdevies panākt vienprātību par Gvinejas Republikas un Eiropas Kopienas Partnerattiecību nolīgumu zivsaimniecības nozarē, kā arī par protokolu, ar kuru nosaka zvejas iespējas un finansiālo ieguldījumu, un šā protokola pielikumiem.
   Šo sarunu rezultātā tiks uzlabots iepriekšējais nolīgums – un stiprinātas mūsu attiecības zivsaimniecības nozarē un izveidos reālu partnerattiecību struktūru, kura ļaus Gvinejas ūdeņos īstenot ilgtspējīgu un atbildīgu zivsaimniecības politiku. Tālab ierosinu abām pusēm vienlaikus sākt nolīguma, protokola, tā pielikuma un papildinājumu teksta apstiprināšanas un ratifikācijas procedūru saskaņā ar Gvinejas Republikā un Eiropas Kopienā spēkā esošo procedūru, kura jāievēro, lai minētie dokumenti varētu stāties spēkā.
   Lai nebūtu jāpārtrauc Kopienas kuģu zvejas darbība Gvinejas ūdeņos un atsaucoties uz 2008. gada 20. decembrī parafēto nolīgumu un protokolu, ar kuru nosaka zvejas iespējas un finansiālo ieguldījumu laikposmam no 2009. gada 1. janvāra līdz 2012. gada 31. decembrim, man ir gods paziņot, ka Gvinejas Republikas valdība ir gatava šā nolīguma un šā protokola provizoriskai piemērošanai no 2009. gada 1. janvāra līdz dienai, kad tie stāsies spēkā atbilstīgi minētā nolīguma 19. pantam, ja Eiropas Kopiena ir gatava rīkoties tāpat.
   Šādā gadījumā protokola 2. pantā noteiktā finansiālā ieguldījuma pirmais maksājums būtu jāveic vēlākais 2009. gada 30. novembrī.
   Būšu pateicīgs, ja apliecināsit Eiropas Kopienas piekrišanu šādam provizoriskam piemērojumam.
   Ar cieņu –

   Godātais kungs!
   Man ir gods apliecināt, ka esmu saņēmis šādu Jūsu vēstuli ar šīsdienas datumu:

      “Esmu gandarīts, ka Gvinejas Republikas un Eiropas Kopienas sarunvedējiem ir izdevies panākt vienprātību par Gvinejas Republikas un Eiropas Kopienas Partnerattiecību nolīgumu zivsaimniecības nozarē, kā arī par protokolu, ar kuru nosaka zvejas iespējas un finansiālo ieguldījumu, un šā protokola pielikumiem.
      Šo sarunu rezultātā tiks uzlabots iepriekšējais nolīgums – un stiprinātas mūsu attiecības zivsaimniecības nozarē un izveidos reālu partnerattiecību struktūru, kura ļaus Gvinejas ūdeņos īstenot ilgtspējīgu un atbildīgu zivsaimniecības politiku. Tālab ierosinu abām pusēm vienlaikus sākt nolīguma, protokola, tā pielikuma un papildinājumu teksta apstiprināšanas un ratifikācijas procedūru saskaņā ar Gvinejas Republikā un Eiropas Kopienā spēkā esošo procedūru, kura jāievēro, lai minētie dokumenti varētu stāties spēkā.
      Lai nebūtu jāpārtrauc Kopienas kuģu zvejas darbība Gvinejas ūdeņos un atsaucoties uz 2008. gada 20. decembrī parafēto nolīgumu un protokolu, ar kuru nosaka zvejas iespējas un finansiālo ieguldījumu laikposmam no 2009. gada 1. janvāra līdz 2012. gada 31. decembrim, man ir gods paziņot, ka Gvinejas Republikas valdība ir gatava šā nolīguma un šā protokola provizoriskai piemērošanai no 2009. gada 1. janvāra līdz dienai, kad tie stāsies spēkā atbilstīgi minētā nolīguma 19. pantam, ja Eiropas Kopiena ir gatava rīkoties tāpat.
      Šādā gadījumā protokola 2. pantā noteiktā finansiālā ieguldījuma pirmais maksājums būtu jāveic vēlākais 2009. gada 30. novembrī.
      Būšu pateicīgs, ja apliecināsit Eiropas Kopienas piekrišanu šādam provizoriskam piemērojumam.”

   Man ir gods apliecināt Eiropas Kopienas piekrišanu šādam provizoriskam piemērojumam.
   Ar cieņu –

 ---documentbreak--- NA ---documentbreak---

               19.6.2009

               LV

               Eiropas Savienības Oficiālais Vēstnesis

               L 156/35

         PARTNERATTIECĪBU NOLĪGUMS
   zivsaimniecības nozarē
   GVINEJAS REPUBLIKA,
   turpmāk “Gvineja”,
   un
   EIROPAS KOPIENA,
   turpmāk “Kopiena”,
   abas kopā turpmāk “Puses”,
   IEVĒROJOT ciešo sadarbību starp Kopienu un Gvineju, jo īpaši saskaņā ar Kotonū nolīgumu, kā arī Pušu kopējo vēlmi šo sadarbību pastiprināt;
   IEVĒROJOT Pušu vēlēšanos sadarbojoties veicināt zvejas resursu ilgtspējīgu izmantošanu;
   ŅEMOT VĒRĀ Apvienoto Nāciju Organizācijas Jūras tiesību konvenciju;
   APŅEMOTIES ievērot Starptautiskās Atlantijas tunzivju saglabāšanas komisijas (turpmāk ICCAT) lēmumus un saistošos ieteikumus;
   APZINOTIES to, cik svarīgi ir principi, kas ietverti Pārtikas un lauksaimniecības organizācijas (FAO) 1995. gada konferencē pieņemtajā Atbildīgas zivsaimniecības vadības kodeksā;
   APŅEMOTIES ar savstarpēji izdevīgu sadarbību veicināt atbildīgu zvejniecību, lai nodrošinātu jūras ūdeņu dzīvo resursu saglabāšanu ilgtermiņā un ilgtspējīgu izmantošanu;
   PĀRLIECĪBĀ par to, ka šai sadarbībai jāizpaužas tādu iniciatīvu un pasākumu veidā, kas gan kopā, gan atsevišķi viens otru papildina, nodrošinot politikas saskanību un pasākumu sinerģismu;
   APŅEMOTIES tādēļ sākt dialogu par Gvinejas valdības īstenoto zivsaimniecības politiku un noteikt piemērotākos līdzekļus šīs politikas faktiskai īstenošanai, kā arī uzņēmēju un sabiedrības iesaistei;
   VĒLOTIES pieņemt sīki izstrādātus noteikumus un nosacījumus, ar kādiem Kopienas kuģi var zvejot Gvinejas ūdeņos un ar kādiem var saņemt Kopienas atbalstu atbildīgas zvejniecības ieviešanai minētajos ūdeņos;
   APŅEMOTIES panākt ciešāku ekonomisko sadarbību zivsaimniecībā un ar to saistītajās jomās un tādēļ dibināt un nostiprināt kopuzņēmumus, kuros iesaistās abu Pušu uzņēmumi,
   IR VIENOJUŠĀS PAR TURPMĀKO.
   1. pants
   Priekšmets
   Ar šo nolīgumu paredz principus, noteikumus un procedūras, kuras pārvalda:

               —

               ekonomisko, finansiālo, tehnisko un zinātnisku sadarbību zivsaimniecības nozarē, lai Gvinejas zvejas zonās ieviestu atbildīgu zvejniecību, kas nodrošina zvejas resursu saglabāšanu un ilgtspējīgu izmantošanu, un lai attīstītu Gvinejas zivsaimniecības nozari,

               —

               nosacījumus, ar kādiem Kopienas zvejas kuģi piekļūst Gvinejas zvejas zonām,

               —

               zvejas kontroles kārtību Gvinejas ūdeņos, lai nodrošinātu iepriekšminēto noteikumu un nosacījumu ievērošanu, lai zivju krājumu saglabāšanas un pārvaldības pasākumi būtu efektīvi un lai novērstu nelegālu, nereģistrētu un neregulētu zveju,

               —

               uzņēmumu partnerību, kopējās interesēs izvēršot ekonomisku darbību zivsaimniecības nozarē un ar to saistītajās jomās.

         2. pants
   Definīcijas
   Šajā nolīgumā:

               a)

               “Gvinejas iestādes” ir par zivsaimniecību atbildīgā Gvinejas ministrija;

               b)

               “Kopienas iestādes” ir Eiropas Komisija;

               c)

               “Gvinejas zvejas zona” ir ūdeņi, kas zvejniecības jomā ir Gvinejas jurisdikcijā. Šajā nolīgumā paredzētā Kopienas kuģu zvejas darbība var notikt tikai zonās, kurās zvejot ir atļauts ar Gvinejas tiesību aktiem;

               d)

               “zvejas kuģis” ir kuģis, kas aprīkots ūdeņu dzīvo resursu komerciālai izmantošanai;

               e)

               “Kopienas kuģis” ir Kopienā reģistrēts zvejas kuģis, kas kuģo ar Kopienas dalībvalsts karogu;

               f)

               “Apvienotā komiteja” ir šā nolīguma 10. pantā paredzētā komiteja, kuras sastāvā ir Kopienas un Gvinejas pārstāvji;

               g)

               “pārkraušana citā kuģī” ir ostā vai jūrā notiekoša visas nozvejas vai nozvejas daļas pārvietošana no zvejas kuģa otrā kuģī;

               h)

               “neparedzēti apstākļi” ir apstākļi, kuri nav dabas parādības, kurus Puses nespēj pienācīgi kontrolēt un kuri traucē zvejot Gvinejas ūdeņos;

               i)

               “ĀKK jūrnieki” ir jūrnieki no valstīm, kas nav Eiropas valstis un ir parakstījušas Kotonū nolīgumu. Tādējādi Gvinejas jūrnieks ir ĀKK jūrnieks;

               j)

               “uzraudzība” ir Valsts zvejas uzraudzības un aizsardzības centrs (CNSP);

               k)

               “delegācija” ir Eiropas Komisijas delegācija Gvinejā;

               l)

               “kuģa īpašnieks” ir persona, kura ir juridiski atbildīga par attiecīgo zvejas kuģi;

               m)

               “zvejas atļauja” ir tiesības veikt zvejas darbības noteiktā laikposmā, noteiktā apgabalā vai noteiktā zvejniecībā un saskaņā ar šā nolīguma noteikumiem.

         3. pants
   Nolīguma īstenošanas principi un mērķi
   1.   Puses apņemas veicināt atbildīgu zvejniecību Gvinejas zvejas zonās, ievērojot nediskriminēšanas principu attiecībā pret dažādām minētajos ūdeņos zvejojošajām flotēm un neskarot nolīgumus, ko ģeogrāfiskā reģiona robežās noslēgušas jaunattīstības valstis, tostarp savstarpējus zvejniecības nolīgumus.
   2.   Puses apņemas ievērot dialoga un iepriekšējas apspriešanās principu, jo īpaši attiecībā uz zivsaimniecības politikas īstenošanu, no vienas puses, un Kopienas politiku un pasākumiem, kuri var ietekmēt Gvinejas zivsaimniecības nozari, no otras puses.
   3.   Puses turklāt sadarbojas, gan kopā, gan atsevišķi vērtējot saskaņā ar šo nolīgumu veikto pasākumu, programmu un darbību izpildi pirms to īstenošanas sākuma (ex-ante), to īstenošanas laikā un pēc to pabeigšanas (ex-post).
   4.   Puses apņemas nodrošināt šā nolīguma īstenošanu saskaņā ar labas ekonomiskās un sociālās vadības principiem, veicinot jaunu darba vietu radīšanu Gvinejā un ievērojot zvejas resursu stāvokli.
   5.   ĀKK jūrnieku nodarbināšanu uz Kopienas kuģiem reglamentē ar Starptautiskās Darba organizācijas (ILO) Deklarāciju par pamatprincipiem un pamattiesībām darbā, kuru piemēro atbilstīgajiem darba līgumiem un vispārējiem darba nosacījumiem. Tas jo īpaši attiecas uz apvienošanās brīvību un darba koplīguma slēgšanas tiesību faktisku atzīšanu, kā arī diskriminācijas novēršanu attiecībā uz nodarbinātību un profesijām.
   4. pants
   Zinātniskā sadarbība
   1.   Šā nolīguma darbības laikā Kopiena un Gvineja pastāvīgi pārrauga resursu stāvokli Gvinejas zvejas zonā.
   2.   Pamatojoties uz starptautiskajās zivsaimniecības organizācijās pieņemtajiem saistošajiem ieteikumiem un rezolūcijām un ņemot vērā labākos pieejamos zinātniskos ieteikumus, Puses apspriežas šā nolīguma 10. pantā paredzētajā Apvienotajā komitejā, lai, attiecīgā gadījumā, pēc zinātniskas apspriedes un savstarpējas vienošanās pieņemtu tādus pasākumus zvejas resursu ilgtspējīgai pārvaldībai, kas ietekmē Kopienas kuģu veiktās darbības.
   3.   Puses apņemas tieši, tostarp apakšreģiona līmenī, vai kompetentās starptautiskajās organizācijās apspriesties par to, kā nodrošināt dzīvo resursu pārvaldību un saglabāšanu Atlantijas okeānā, un par sadarbību attiecīgajās zinātniskās pētniecības jomās.
   5. pants
   Kopienas kuģu piekļuve zvejas resursiem Gvinejas ūdeņos
   1.   Gvineja apņemas ļaut Kopienas kuģiem zvejot Gvinejas zvejas zonā saskaņā ar šo nolīgumu un tam pievienoto protokolu un pielikumu.
   2.   Zvejas darbības, uz kurām attiecas šis nolīgums, veic atbilstīgi Gvinejas tiesību aktiem. Gvinejas iestādes paziņo Komisijai par visiem minētajos tiesību aktos un noteikumos izdarītajiem grozījumiem. Neskarot noteikumus, par kuriem Puses varētu vienoties, Kopienas kuģiem šie tiesību aktu grozījumi jāsāk ievērot vienu mēnesi pēc to paziņošanas.
   3.   Gvineja apņemas veikt visus attiecīgos pasākumus, lai faktiski piemērotu šā nolīguma protokolā paredzētos zvejas kontroles noteikumus. Kopienas kuģi sadarbojas ar Gvinejas iestādēm, kas atbild par minēto kontroli.
   4.   Kopiena apņemas veikt visus attiecīgos pasākumus, lai tās kuģi ievērotu šā nolīguma noteikumus, kā arī Gvinejas tiesību aktus, ar kuriem reglamentē zveju ūdeņos, kas ir Gvinejas jurisdikcijā, saskaņā ar Apvienoto Nāciju Organizācijas Jūras tiesību konvenciju.
   6. pants
   Zvejas nosacījumi un ekskluzivitātes klauzula
   1.   Kopienas kuģi var zvejot Gvinejas zvejas zonā tikai tad, ja tiem ir saskaņā ar šo nolīgumu un tam pievienoto protokolu izdota derīga zvejas atļauja.
   2.   Ministrija var izdot Kopienas kuģiem zvejas atļaujas spēkā esošajā protokolā neparedzētām zvejas kategorijām, kā arī izpētes zvejai. Tomēr šo atļauju izdošanai vajadzīgs abu Pušu labvēlīgs atzinums.
   3.   Kuģa zvejas atļaujas izdošanas kārtība, no kuģa īpašnieka iekasējamās maksas un maksāšanas kārtība ir noteikta protokola pielikumā.
   7. pants
   Finansiālais ieguldījums
   1.   Kopiena piešķir Gvinejai finansiālu ieguldījumu saskaņā ar šā nolīguma protokolā un pielikumā paredzētajiem noteikumiem. Šim ieguldījumam ir divas savstarpēji saistītas daļas, proti:

               a)

               Kopienas kuģu piekļuve Gvinejas ūdeņiem un zvejas resursiem; un

               b)

               Kopienas finansiāls atbalsts tādas valsts zivsaimniecības politikas izveidošanai, kuras pamatā ir atbildīga zvejniecība un zvejas resursu ilgtspējīga izmantošana Gvinejas ūdeņos.

         2.   Finansiālā ieguldījuma daļu, kas minēta 1. punkta b) apakšpunktā, nosaka atkarībā no mērķiem, par kuriem Puses vienojas, ievērojot šā nolīguma protokolā paredzētos noteikumus, un kuri jāsasniedz saskaņā ar Gvinejas valdības noteikto zivsaimniecības politiku un tās īstenošanai izstrādātajām gada un daudzgadu programmām.
   3.   Kopienas piešķirto finansiālo ieguldījumu izmaksā ik gadu, ievērojot protokolā paredzēto maksāšanas kārtību un piemērojot šā nolīguma un minētā protokola noteikumus, ja maksājamās summas apjomu maina šādu iemeslu dēļ:

               a)

               neparedzēti apstākļi;

               b)

               Kopienas kuģiem iedalīto zvejas iespēju samazināšana, ko pēc abpusējas vienošanās veic, piemērojot attiecīgo krājumu pārvaldības pasākumus, kurus, pamatojoties uz labāko pieejamo zinātnisko ieteikumu, uzskata par vajadzīgiem resursu saglabāšanai un ilgtspējīgai izmantošanai;

               c)

               Kopienas kuģiem iedalīto zvejas iespēju palielināšana, ko pēc abpusējas vienošanās veic, ja saskaņā ar labāko pieejamo zinātnisko ieteikumu krājumu stāvoklis to ļauj;

               d)

               Gvinejas zivsaimniecības politikas īstenošanai piešķirtā finansiālā atbalsta nosacījumu pārvērtēšana, ja tās pamatā ir Pušu konstatētie gada un daudzgadu programmu rezultāti;

               e)

               šā nolīguma darbības izbeigšana saskaņā ar 15. pantu;

               f)

               šā nolīguma darbības apturēšana saskaņā ar 14. pantu.

         8. pants
   Uzņēmēju un pilsoniskās sabiedrības sadarbības veicināšana
   1.   Puses atbalsta ekonomisku, zinātnisku un tehnisku sadarbību zivsaimniecības nozarē un ar to saistītajās jomās. Tās apspriežas, lai saskaņotu dažādos iespējamos pasākumus.
   2.   Puses apņemas veicināt informācijas apmaiņu par zvejas paņēmieniem un rīkiem, zvejas produktu saglabāšanas metodēm un rūpniecisko apstrādi.
   3.   Puses rada labvēlīgus apstākļus Pušu uzņēmumu tehniskās, ekonomiskās un komerciālās sadarbības veicināšanai, atbalstot uzņēmējdarbībai un ieguldījumiem labvēlīgas vides radīšanu.
   4.   Puses jo īpaši atbalsta kopuzņēmumu veidošanu, kas ir abpusēji izdevīga, un šādiem uzņēmumiem jāatbilst gan Gvinejas, gan Kopienas tiesību aktu prasībām.
   9. pants
   Administratīvā sadarbība
   Līgumslēdzējas puses, tiecoties nodrošināt zvejas resursu uzlabošanas un saglabāšanas pasākumu efektivitāti:

               —

               katra izvērš administratīvu sadarbību, lai nodrošinātu to, ka Pušu kuģi ievēro šā nolīguma noteikumus un Gvinejas jūras zvejniecības noteikumus,

               —

               sadarbojas, lai novērstu un apkarotu nelegālu, nereģistrētu un neregulētu zveju, jo īpaši ar informācijas apmaiņu un ciešu administratīvu sadarbību.

         10. pants
   Apvienotā komiteja
   1.   Šā nolīguma izpildes pārraudzībai un kontrolei izveido Apvienoto komiteju. Apvienotā komiteja veic šādas funkcijas:

               a)

               pārrauga šā nolīguma izpildi, interpretāciju un piemērošanas pareizību, izšķir domstarpības;

               b)

               uzrauga un novērtē šā partnerattiecību nolīguma izpildes devumu Gvinejas zivsaimniecības politikas īstenošanā;

               c)

               nodrošina nepieciešamo saziņu Puses interesējošajos jautājumos, kas saistīti ar zivsaimniecību;

               d)

               darbojas kā forums izlīguma panākšanai domstarpībās par šā nolīguma interpretēšanu vai piemērošanu;

               e)

               vajadzības gadījumā no jauna novērtē zvejas iespēju apjomu un līdz ar to – finansiālā ieguldījuma apjomu;

               f)

               izstrādā zvejas nosacījumus saskaņā ar protokola noteikumiem;

               g)

               nosaka praktiskos pasākumus administratīvajā sadarbībā, kas paredzēta šā nolīguma 9. pantā;

               h)

               veic citas funkcijas, par kurām Puses savstarpēji vienojas, tostarp funkcijas saistībā ar nelegālas, nereģistrētas un neregulētas zvejas apkarošanu un ar administratīvo sadarbību.

         2.   Apvienotā komiteja sanāk vismaz reizi gadā, pārmaiņus Gvinejā un Kopienā, un sanāksmi vada tās rīkotāja Puse. Ja kāda no Pusēm to pieprasa, Apvienotā komiteja pulcējas ārkārtas sanāksmē.
   11. pants
   Piemērošanas ģeogrāfiskais apgabals
   Šo nolīgumu piemēro, no vienas puses, teritorijās, uz kurām attiecas Eiropas Kopienas dibināšanas līgums, un ar minētajā līgumā paredzētajiem nosacījumiem un, no otras puses, Gvinejas teritorijā un Gvinejas jurisdikcijā esošajos ūdeņos.
   12. pants
   Nolīguma termiņš
   Šo nolīgumu piemēro četrus gadus, sākot no tā spēkā stāšanās dienas; to automātiski pagarina uz turpmākiem tikpat ilgiem laikposmiem, ja vien šā nolīguma darbība nav izbeigta saskaņā ar 15. pantu.
   13. pants
   Domstarpību izšķiršana
   Līgumslēdzējas puses savstarpēji apspriežas par domstarpībām attiecībā uz šā nolīguma interpretāciju vai piemērošanu.
   14. pants
   Nolīguma darbības apturēšana
   1.   Pēc vienas Puses pieprasījuma šā nolīguma darbību var apturēt, ja radušās nopietnas nesaskaņas par tajā paredzēto noteikumu piemērošanu. Lai nolīguma darbību apturētu, attiecīgajai Pusei vismaz trīs mēnešus pirms dienas, kad apturēšanai jāstājas spēkā, rakstveidā jāpaziņo par savu nodomu. Pēc šāda paziņojuma saņemšanas Puses apspriežas, lai domstarpības atrisinātu izlīgstot.
   2.   Finansiālo ieguldījumu, kas minēts 7. pantā, samērīgi un proporcionāli laikam samazina atkarībā no nolīguma darbības apturēšanas ilguma.
   15. pants
   Nolīguma darbības izbeigšana
   1.   Jebkura no Pusēm var izbeigt šā nolīguma darbību, ja rodas neparedzēti apstākļi, piemēram, ja ir samazinājušies attiecīgie krājumi vai ja konstatēts, ka samazinājušās zvejas iespējas, ko Gvineja iedalījusi Kopienas kuģiem, vai ja Puses nepilda apņemšanos apkarot nelegālu, nereģistrētu un neregulētu zveju.
   2.   Ja kāda no Pusēm vēlas izbeigt šā nolīguma darbību, tā vismaz sešus mēnešus pirms sākotnējā vai katra nākamā termiņa beigām rakstveidā paziņo otrai Pusei par savu nodomu.
   3.   Ar 2. punktā minētā paziņojuma nosūtīšanu sākas Pušu apspriedes.
   4.   Šā nolīguma 7. pantā minētā finansiālā ieguldījuma maksājumu par gadu, kurā tiek izbeigta šā nolīguma darbība, samazina samērīgi un proporcionāli laikam.
   16. pants
   Protokols un pielikums
   Protokols un pielikums ir šā nolīguma sastāvdaļa.
   17. pants
   Piemērojamie valsts tiesību akti
   Kopienas zvejas kuģu darbības Gvinejas ūdeņos reglamentē Gvinejā piemērojamie tiesību akti, ja vien nolīgumā, šajā protokolā, tā pielikumā un pielikuma papildinājumos nav noteikts citādi.
   18. pants
   Atcelšana
   Šā nolīguma spēkā stāšanās dienā ar to atceļ un aizstāj Eiropas Ekonomikas kopienas un Gvinejas Republikas Zvejniecības nolīgumu par zveju pie Gvinejas krastiem, kurš stājās spēkā 1983. gada 28. martā.
   19. pants
   Stāšanās spēkā
   Šis nolīgums stājas spēkā dienā, kad Puses rakstveidā viena otrai paziņo par šim nolūkam vajadzīgo attiecīgo iekšējo procedūru pabeigšanu, tas ir sagatavots divos eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, visi teksti ir vienlīdz autentiski.
   PROTOKOLS,
   ar ko nosaka zvejas iespējas un finansiālo ieguldījumu, kurš paredzēts Eiropas Kopienas un Gvinejas Republikas Nolīgumā par zveju pie Gvinejas krastiem, attiecībā uz laikposmu no 2009. gada 1. janvāra līdz 2012. gada 31. decembrim
   1. pants
   Piemērošanas laikposms un zvejas iespējas
   1.   Zvejas iespējas, kas no 2009. gada 1. janvāra uz četriem gadiem iedalītas saskaņā ar šā nolīguma 5. pantu tālu migrējošo zivju sugām (sugām, kas minētas ANO 1982. gada konvencijas 1. pielikumā), nosaka šādi:

               —

               tunzivju saldētājseineri: 28 kuģi,

               —

               kuģi zvejai ar makšķerēm: 12 kuģi.

         2.   Sākot ar šā protokola piemērošanas otro gadu un pēc garneļu krājumu stāvokļa un Gvinejas zivsaimniecības pārvaldības rezultātu kopīgas novērtēšanas šajā zvejas kategorijā garneļu traleriem ik gadu var iedalīt zvejas iespējas 800 reģistrēto bruto tonnu apmērā ceturksnī un saskaņā ar šādiem nosacījumiem:

               —

               pārredzamas pārvaldības īstenošana attiecībā uz piekļuvi garneļu zvejai un jo īpaši uz Gvinejas un ārvalstu flotu izmantoto zvejas piepūli. Tādēļ Gvineja katru gadu līdz 31. oktobrim iesniedz apkopojuma tabulu par šīs sugas zvejā izmantoto piepūli Gvinejas ūdeņos,

               —

               Gvinejas ūdeņos notiekošo darbību uzraudzības un pārraudzības kontroles plāna īstenošana,

               —

               resursu stāvokļa zinātnisko analīžu un zinātniskās uzskaites rezultāti, kurus paziņo ik gadu un vienlaikus ar informāciju par zvejas piepūli.

         Zvejas nosacījumus attiecībā uz šo zvejas kategoriju ik gadu nosaka pēc savstarpējas vienošanās pirms zvejas atļauju izdošanas un, jebkurā gadījumā, pirms ikgadējā papildu finansiālā ieguldījuma izmaksas proporcionāli šā protokola 2. pantā paredzētajam zvejas iespēju palielinājumam.
   3.   Šā panta 1. un 2. punktu piemēro atbilstīgi šā protokola 4. un 5. panta noteikumiem.
   4.   Kuģi, kas kuģo ar Eiropas Kopienas dalībvalsts karogu, Gvinejas zvejas zonā var zvejot tikai tad, ja tiem ir zvejas atļauja, ko izdevusi Gvineja saskaņā ar šo protokolu un tam pievienotajā pielikumā aprakstīto kārtību.
   2. pants
   Finansiālais ieguldījums un maksāšanas kārtība
   1.   Nolīguma 7. pantā minēto finansiālo ieguldījumu veido, no vienas puses, 1. panta 1. punktā noteiktajam laikposmam paredzēta ikgadēja summa EUR 325 000 apmērā, kas gadā atbilst 5 000 tonnu lielam atskaites daudzumam, un, no otras puses, īpaša ikgadēja summa EUR 125 000 apmērā, kas paredzēta Gvinejas zivsaimniecības politikas atbalstam un īstenošanai. Šī īpašā summa ir nolīguma 7. pantā definētā vienreizējā finansiālā ieguldījuma (1) sastāvdaļa.
   Ja iedala papildu zvejas iespējas, tad saskaņā ar 1. panta 2. punktā paredzētajiem noteikumiem nolīguma 7. pantā paredzētais finansiālais ieguldījums attiecībā uz laikposmu, kas minēts 1. panta 2. punktā, ietver arī EUR 300 000 lielu ikgadēju summu, kuras apjoms ir proporcionāls zvejas iespēju palielinājumam.
   Iepriekš minētajām summām pieskaita arī īpašu Kopienas papildu ieguldījumu EUR 600 000 pirmajā gadā, EUR 400 000 otrajā gadā un EUR 300 000 turpmākajos gados, lai atbalstītu zvejas pārraudzības, kontroles un uzraudzības pastiprināšanu Gvinejas zvejas zonās un lai Gvineja vēlākais līdz 2010. gada 30. jūnijam varētu iegādāties satelītuzraudzības sistēmu. Minēto summu pārvalda saskaņā ar šā protokola 7. pantu.
   2.   Šā panta 1. punktu piemēro saskaņā ar šā protokola 4., 5., 6. un 7. pantu.
   3.   Šā panta 1. punktā minēto kopējo summu (EUR 1 050 000 pirmajā gadā un, vajadzības gadījumā, EUR 1 150 000 otrajā gadā, un EUR 1 050 000 turpmākajos gados) Kopiena izmaksā ik gadu šā protokola piemērošanas laikā (2). Šīs summas neskar zvejas iespēju grozījumus vai jaunu zvejas iespēju iekļaušanu, par ko var nolemt saskaņā ar šā protokola 4. un 5. pantu.
   4.   Ja kopējais daudzums, kuru Kopienas kuģi nozvejojuši Gvinejas zvejas zonās, pārsniedz atskaites daudzumu, katra nozvejotā papildu tonna ikgadējā finansiālā ieguldījuma apmēru palielina par EUR 65. Tomēr summa, ko Kopiena izmaksā gadā, nedrīkst pārsniegt 3. punktā norādītās summas (EUR 1 050 000 pirmajā gadā un, vajadzības gadījumā, EUR 1 150 000 otrajā gadā, un EUR 1 050 000 turpmākajos gados) divkāršotu apjomu. Ja Kopienas kuģu nozvejotais daudzums pārsniedz daudzumu, kas atbilst divkāršotai kopējai ikgadējai summai, tad summu, kura jāmaksā par pārsniegto daudzumu, izmaksā nākamajā gadā.
   5.   Šā panta 1. punktā noteikto finansiālo ieguldījumu izmaksā vēlākais 2009. gada 30. novembrī par pirmo gadu un vēlākais 1. februārī par turpmākajiem gadiem.
   6.   Atbilstīgi šā protokola 6. pantam lēmumus par minēto līdzekļu sadali pieņem saskaņā ar Gvinejas likumu par finansēm, izņemot attiecībā uz īpašo ieguldījumu, kas paredzēts šā protokola 2. panta 1. punkta trešajā daļā, un šo līdzekļu izmantošana ir ekskluzīvā Gvinejas kompetencē.
   7.   Šajā pantā paredzēto maksājumu summas ieskaita tikai vienā Gvinejas Valsts kases kontā, kurš atvērts Gvinejas Centrālajā bankā un kura rekvizītus paziņo ministrija, izņemot attiecībā uz īpašo ieguldījumu, kas paredzēts 2. panta 1. punkta trešajā daļā un ko ieskaita Valsts zvejas uzraudzības un aizsardzības centra kontā, un pirmo gadu pēc tam, kad abas Puses pieņēmušas šo līdzekļu sadales programmu.
   3. pants
   Sadarbība atbildīgas zvejniecības nodrošināšanai un zinātniskā sadarbība
   1.   Puses apņemas veicināt atbildīgu zvejniecību Gvinejas ūdeņos, pamatojoties uz nediskriminēšanas principu attiecībā pret dažādajām flotēm, kas zvejo šajos ūdeņos.
   2.   Šā protokola piemērošanas laikā Kopiena un Gvinejas iestādes pēc iespējas uzrauga resursu stāvokļa izmaiņas Gvinejas zvejas zonā.
   3.   Puses apņemas veicināt sadarbību, kas atbildīgas zvejniecības jomā notiek apakšreģiona mērogā un īpaši Starptautiskajā Atlantijas tunzivju saglabāšanas komisijā (ICCAT) vai jebkurā citā kompetentā apakšreģionālajā vai starptautiskajā organizācijā.
   4.   Saskaņā ar nolīguma 4. pantu un ņemot vērā labākos pieejamos zinātniskos ieteikumus, Puses apspriežas nolīguma 10. pantā paredzētajā Apvienotajā komitejā, lai attiecīgā gadījumā pēc zinātniskas apspriedes (iespējams, apakšreģiona mērogā) vienotos par tādiem pasākumiem zvejas resursu ilgtspējīgai pārvaldībai, kas ietekmē Kopienas kuģu darbību. Pieņemot šos pasākumus, tiks ņemti vērā Starptautiskās Atlantijas tunzivju saglabāšanas komisijas (ICCAT) ieteikumi un rezolūcijas.
   4. pants
   Zvejas iespēju pārskatīšana pēc savstarpējās vienošanās
   1.   Zvejas iespējas, kas minētas 1. pantā, pēc savstarpējas vienošanās var palielināt, ciktāl šā protokola 3. panta 4. punktā minētās zinātniskās apspriedes secinājumi apstiprina to, ka šāds palielinājums neapdraudēs Gvinejas resursu ilgtspējīgu pārvaldību. Tādā gadījumā 2. panta 1. punktā minēto finansiālo ieguldījumu samērīgi un proporcionāli laikam palielina.
   2.   Ja Puses vienojas samazināt 1. pantā minētās zvejas iespējas, finansiālo ieguldījumu samērīgi un proporcionāli laikam samazina.
   3.   Var pārskatīt arī zvejas iespēju sadalījumu dažādu tipu kuģiem, ja Puses par to ir apspriedušās un vienojušās, ievērojot 3. panta 4. punktā minētās zinātniskās apspriedes ieteikumus par to krājumu pārvaldību, kurus šāda pārdale var ietekmēt. Puses vienojas par attiecīgām finansiālā ieguldījuma korekcijām, ja tās vajadzīgas pārskatītā zvejas iespēju sadalījuma dēļ.
   5. pants
   Citas zvejas iespējas
   1.   Ja Kopienas kuģi vēlas veikt 1. pantā neminētas zvejas darbības, Kopiena un Gvineja apspriežas par šādu jaunu darbību atļaušanas iespējām. Attiecīgā gadījumā Puses vienojas par jauno zvejas iespēju iedalīšanas nosacījumiem un, ja vajadzīgs, izdara grozījumus šajā protokolā un tā pielikumā.
   2.   Puses var veikt kopīgus izpētes zvejas reisus Gvinejas zvejas zonās saskaņā ar šā protokola 3. panta 4. punktā paredzētās zinātniskās apspriedes atzinumu. Tādēļ pēc vienas Puses pieprasījuma Puses apspriežas un katrā atsevišķā gadījumā pieņem lēmumu par jauniem zvejas resursiem, nosacījumiem un citiem attiecīgajiem parametriem.
   3.   Izpētes zveju Puses veic saskaņā ar abpusēji pieņemtajiem zinātniskajiem, administratīvajiem un finansiālajiem parametriem. Izpētes zvejas atļaujas izdod izmēģinājuma nolūkā ne vairāk kā par diviem sešu mēnešu ilgiem zvejas laikposmiem, kas sākas dienā, kuru izraudzījušās abas Puses, savstarpēji vienojoties.
   4.   Ja izpētes zvejas reisu rezultātus Puses atzīst par labvēlīgiem, tad, vienlaikus rūpējoties par ekosistēmu un jūras ūdeņu dzīvo resursu saglabāšanu, Kopienas kuģiem uz laiku līdz šā protokola piemērošanas beigām, ievērojot pieļaujamo zvejas piepūli, var iedalīt jaunas zvejas iespējas saskaņā ar šā protokola 4. pantā paredzēto procedūru. Rezultātā finansiālo ieguldījumu attiecīgi palielina.
   6. pants
   Finanšu ieguldījuma maksājuma apturēšana un pārskatīšana neparedzētu apstākļu gadījumā
   1.   Ja rodas neparedzēti apstākļi, kuri nav dabas parādības un traucē zvejot Gvinejas ekskluzīvajā ekonomikas zonā (EEZ), Eiropas Kopiena var pārtraukt 2. panta 1. punktā minētā finansiālā ieguldījuma maksājumus.
   2.   Lēmumu par maksājumu pārtraukšanu 1. punktā paredzētajos gadījumos pieņem pēc Pušu apspriešanās, kas notikusi vēlākais divus mēnešus pēc jebkuras Puses pieprasījuma, un ar nosacījumu, ka Eiropas Kopiena ir izmaksājusi visas summas, kuras pienācās izmaksāt līdz maksājumu pārtraukšanas dienai.
   3.   Finansiālā ieguldījuma maksājumus atsāk, tiklīdz Puses pēc savstarpējās apspriešanās ir vienojušās par to, ka zveju traucējošie apstākļi vairs nepastāv un/vai ka ir iespējams zveju atsākt.
   4.   Derīguma termiņu zvejas atļaujām, kuras izdotas Kopienas kuģiem un kuru darbība tiek apturēta, tiklīdz ir pārtraukti finansiālā ieguldījuma maksājumi, pagarina uz laiku, kas atbilst zvejas darbību pārtraukuma ilgumam.
   7. pants
   Atbildīgas zvejniecības veicināšana Gvinejas ūdeņos
   1.   Visu finansiālo ieguldījumu, kā arī īpašo ieguldījumu, kuri noteikti šā protokola 2. panta 1. punktā, ik gadu novirza Gvinejas valdības noteiktās zivsaimniecības politikas atbalstam un saskaņā ar šo politiku pieņemto iniciatīvu īstenošanai, kuras apstiprinājušas abas Puses, pamatojoties uz turpmāk sīki aprakstīto kārtību.
   Atbilstīgo summu Gvineja pārvalda, ievērojot konkrētā laikposma prioritātes, kas Gvinejas zivsaimniecības politikā noteiktas, lai nodrošinātu ilgtspējīgu un atbildīgu nozares pārvaldību, un saskaņā ar mērķiem, kurus Puses izvirzījušas, savstarpēji vienojoties, un ar tiem saistītajām gada un daudzgadu programmām, kā paredzēts 2. punktā, jo īpaši attiecībā uz zvejas darbību kontroli un uzraudzību, resursu pārvaldību, veterināro un higiēnas nosacījumu ievērošanas uzlabošanu zvejas produktu ražošanā un uzraudzības funkciju veiktspējas stiprināšanu kompetentajām iestādēm.
   2.   Pēc Gvinejas priekšlikuma un lai īstenotu iepriekšējā punkta noteikumus, iespējami drīz, bet vēlākais trīs mēnešus pēc šā protokola stāšanās spēkā Kopiena un Gvineja nolīguma 10. pantā paredzētajā Apvienotajā komitejā vienojas par nozares daudzgadu programmu un sīki izstrādātiem tās izpildes noteikumiem, jo īpaši attiecībā uz šādiem jautājumiem:

               a)

               gada un daudzgadu pamatnostādnes par to, kā izmantot 1. punktā minēto finansiālā ieguldījuma procentuālo daudzumu un konkrētā gadā plānotajām iniciatīvām īpaši atvēlētās summas;

               b)

               gada un daudzgadu mērķi, kas jāsasniedz, lai ar laiku nodrošinātu ilgtspējīgu zvejniecību un atbildīgu zveju, ņemot vērā Gvinejas zivsaimniecības politikas prioritātes vai prioritātes citās politikas jomās, kas ir saistītas ar atbildīgas un ilgtspējīgas zvejniecības veicināšanu vai ietekmē to;

               c)

               ikgadējo rezultātu novērtēšanas kritēriji un procedūras.

         3.   Tomēr Puses vienojas īpašu vērību veltīt atbalsta pasākumiem zvejas uzraudzībai, kontrolei un pārraudzībai, tostarp Gvinejas ūdeņu uzraudzībai no jūras un no gaisa, zvejas kuģu satelītnovērošanas sistēmas (VMS) izveidošanai, pārkāpumu tiesiskā regulējuma un tā piemērošanas uzlabošanai.
   4.   Visi ierosinātie grozījumi nozares daudzgadu programmā vai konkrētā gadā plānotajām iniciatīvām īpaši atvēlēto summu izmantojumā Pusēm jāapstiprina Apvienotajā komitejā.
   5.   Ik gadu Gvineja lemj par to, kādu daļu no 1. punktā minētajam procentuālajam daudzumam atbilstīgās summas piešķirt daudzgadu programmas īstenošanai. Protokola piemērošanas pirmajā gadā par līdzekļu iedalīšanu Kopiena jāinformē iespējami drīz un jebkurā gadījumā – pirms Apvienotajā komitejā notikusi nozares daudzgadu programmas apstiprināšana. Par līdzekļu iedalīšanu katram nākamajam gadam Gvineja paziņo Kopienai vēlākais iepriekšējā gada 31. janvārī.
   6.   Ja nozares daudzgadu programmas īstenošanas rezultātu kopīgais gadskārtējais novērtējums tam dod attiecīgu pamatojumu, Eiropas Kopiena var prasīt, lai tiktu koriģēta summa, kuru saskaņā ar šā protokola 2. panta 1. punktā minēto finansiālo ieguldījumu novirza Gvinejas zivsaimniecības politikas atbalstam un īstenošanai, un šādi panākt, lai programmas īstenošanai iedalīto finanšu līdzekļu faktiskais apmērs atbilstu šīs programmas īstenošanas rezultātiem.
   7.   Kopiena patur tiesības apturēt šā protokola 2. panta 1. punkta trešajā daļā paredzētā īpašā ieguldījuma maksājumus, ja rezultāti, kas iegūti, sākot ar protokola piemērošanas pirmo gadu, izņemot ārkārtas un attiecīgi pamatotus gadījumus, pēc Apvienotajā komitejā izdarītā novērtējuma neatbilst programmai.
   8. pants
   Domstarpības un protokola piemērošanas apturēšana
   1.   Visas Pušu domstarpības par šā protokola interpretāciju vai piemērošanu risina, Pusēm apspriežoties nolīguma 10. pantā paredzētajā Apvienotajā komitejā, kuru vajadzības gadījumā sapulcina ārkārtas sanāksmē.
   2.   Neskarot 9. panta noteikumus, protokola piemērošanu var apturēt pēc vienas Puses iniciatīvas, ja Pušu domstarpības uzskata par nopietnām un ja apspriedēs Apvienotajā komitejā, kā paredzēts 1. punktā, nav panākts izlīgums.
   3.   Lai apturētu protokola piemērošanu, ieinteresētajai Pusei vismaz trīs mēnešus pirms dienas, kad apturēšanai jāstājas spēkā, rakstveidā jāpaziņo par savu nodomu.
   4.   Apturēšanas gadījumā Puses turpina apspriesties, lai domstarpības atrisinātu izlīgstot. Ja tas izdodas, šā protokola piemērošanu atsāk un finansiālo ieguldījumu samērīgi un proporcionāli laikam samazina atbilstīgi laikposmam, kurā šā protokola piemērošana bija apturēta.
   9. pants
   Protokola piemērošanas apturēšana nemaksāšanas gadījumā
   Ievērojot 6. panta noteikumus, ja Kopiena neveic 2. pantā paredzētos maksājumus, šā protokola darbību var apturēt ar šādiem nosacījumiem:

               a)

               Gvinejas kompetentās iestādes paziņo Eiropas Komisijai par nemaksāšanu. Pēdējā veic nepieciešamo pārbaudi un, ja vajadzīgs, veic maksājumu ne vēlāk kā 60 darbdienās pēc paziņojuma saņemšanas dienas;

               b)

               ja nav izdarīts maksājums vai nav attiecīga nemaksāšanas pamatojuma šā protokola 2. panta 5. punktā noteiktajā termiņā, Gvinejas kompetentajām iestādēm ir tiesības apturēt protokola piemērošanu. Par to tās tūlīt informē Eiropas Komisiju;

               c)

               protokola piemērošanu atsāk, tiklīdz ir veikts attiecīgais maksājums.

         10. pants
   Piemērojamie valsts tiesību akti
   Kopienas zvejas kuģu darbības Gvinejas ūdeņos reglamentē Gvinejā piemērojamie tiesību akti, ja vien nolīgumā vai šajā protokolā, tā pielikumā un pielikuma papildinājumos nav noteikts citādi.
   11. pants
   Pārskatīšanas klauzula
   1.   Ja krasi mainās politiskās pamatnostādnes, kas noteica šā protokola noslēgšanu, viena no Pusēm var prasīt šo noteikumu pārskatīšanu, lai izdarītu tajos grozījumus.
   2.   Ieinteresētā Puse rakstiski paziņo otrai Pusei par nodomu panākt šā protokola grozīšanu.
   3.   Vēlākais 60 darbdienas pēc paziņošanas abas Puses apspriežas. Ja vienošanos attiecībā uz noteikumu pārskatīšanu nepanāk, ieinteresētā Puse saskaņā ar šā protokola 14. pantu tā piemērošanu var izbeigt.
   12. pants
   Atcelšana
   Ar šo protokolu un tā pielikumiem atceļ un aizstāj spēkā esošo protokolu un Eiropas Ekonomikas kopienas un Gvinejas Zvejniecības pamatnolīgumu par zveju pie Gvinejas krastiem.
   13. pants
   Protokola piemērošanas ilgums
   Šo protokolu un tā pielikumus piemēro četrus gadus, sākot no 2009. gada 1. janvāra, ja protokola piemērošana nav izbeigta saskaņā ar 14. pantu.
   14. pants
   Protokola piemērošanas izbeigšana
   Protokola piemērošanas izbeigšanā ieinteresētā Puse vismaz sešus mēnešus pirms dienas, kad šai izbeigšanai jāstājas spēkā, rakstveidā paziņo otrai Pusei par nodomu izbeigt protokola piemērošanu. Pēc iepriekšējā punktā minētā paziņojuma nosūtīšanas Puses sāk konsultācijas.
   15. pants
   Stāšanās spēkā
   1.   Šis protokols un tā pielikums stājas spēkā dienā, kad Puses viena otrai paziņo par vajadzīgo procedūru pabeigšanu.
   2.   Tos piemēro no 2009. gada 1. janvāra.

      (1)  Iepriekš 1. panta pirmajā daļā minētā finansiālā ieguldījuma summai pieskaita pielikuma II nodaļā paredzētās ieguldījumu summas, ko maksā tieši Gvinejai, kopā aptuveni EUR 118 000 gadā, neietverot nodokļus, kurus uzliek ieguldījumiem uzraudzībā un izpētē.

      (2)  Šīm summām pieskaita pielikuma II nodaļā paredzētās ieguldījumu summas, ko maksā tieši Gvinejai, kopā aptuveni EUR 118 000 gadā, neietverot nodokļus, ko uzliek ieguldījumiem uzraudzībā un izpētē.


title: Padomes Lēmums ( 2014. gada 23. jūlijs ), ar ko ieceļ vienu Eiropas Ķīmisko vielu aģentūras valdes locekli

text:
               25.7.2014

               LV

               Eiropas Savienības Oficiālais Vēstnesis

               C 242/2

         PADOMES LĒMUMS
   (2014. gada 23. jūlijs),
   ar ko ieceļ vienu Eiropas Ķīmisko vielu aģentūras valdes locekli
   2014/C 242/03
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvas 91/155/EEK, 93/67/EEK, 93/105/EK un 2000/21/EK (1), un jo īpaši tās 79. pantu,
   tā kā:

               (1)

               Regulas (EK) Nr. 1907/2006 79. pantā ir paredzēts, ka Padome Eiropas Ķīmisko vielu aģentūras valdē (“valde”) ieceļ vienu pārstāvi no katras dalībvalsts.

               (2)

               Padome ar 2013. gada 13. maija lēmumu (2) iecēla 12 valdes locekļus.

               (3)

               Īrijas valdība ir informējusi Padomi par nodomu nomainīt Īrijas pārstāvi valdē un ir izvirzījusi jaunu kandidātu, kas būtu jāieceļ amatā uz laikposmu līdz 2017. gada 31. maijam,

         IR PIEŅĒMUSI ŠO LĒMUMU.
   1. pants
   Ar šo Sharon Jane MCGUINNESS kundze, Īrijas valstspiederīgā, dzimusi 1965. gada 13. jūlijā, tiek iecelta par Eiropas Ķīmisko vielu aģentūras valdes locekli no 2014. gada 23. jūlija līdz 2017. gada 31. maijamMartin LYNCH kunga vietā.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 23. jūlijā

            Padomes vārdā –

            priekšsēdētājs

         S. GOZI

      (1)  OV L 396, 30.12.2006., 1. lpp.

      (2)  OV C 138, 17.5.2013., 14. lpp.


title: 2004/777/EK: Lēmums Nr. 197 (2004. gada 23. marts) par pārejas periodiem Eiropas veselības apdrošināšanas kartes ieviešanai saskaņā ar Lēmuma Nr. 191 5. pantuDokuments attiecas uz EEZ un ES/Šveices Nolīgumu

text:
               19.11.2004

               LV

               Eiropas Savienības Oficiālais Vēstnesis

               L 343/28

      LĒMUMS Nr. 197
   (2004. gada 23. marts)
   par pārejas periodiem Eiropas veselības apdrošināšanas kartes ieviešanai saskaņā ar Lēmuma Nr. 191 5. pantu
   (Dokuments attiecas uz EEZ un ES/Šveices Nolīgumu)
   (2004/777/EK)
   ADMINISTRATĪVĀ KOMISIJA PAR MIGRĒJOŠO DARBA ŅĒMĒJU SOCIĀLO DROŠĪBU,
   ņemot vērā Padomes 1971. gada 14. jūnija Regulas (EEK) Nr. 1408/71 81. panta a) punktu par sociālās nodrošināšanas sistēmas piemērošanu darba ņēmējiem, pašnodarbinātām personām un viņu ģimenes locekļiem, kuri pārvietojas Kopienas teritorijā (1), saskaņā ar kuru tā ir atbildīga par visu administratīvo jautājumu izskatīšanu, kas rodas saistībā ar Regulas (EEK) Nr. 1408/71 un turpmāko regulu noteikumiem,
   ņemot vērā 2003. gada 18. jūnija Lēmumu Nr. 191 par E 111 un E 111 B veidlapu aizstāšanu ar Eiropas veselības apdrošināšanas karti (2),
   tā kā:

               (1)

               Saskaņā ar Lēmuma Nr. 191 1. pantu no 2004. gada 1. jūnija Eiropas veselības apdrošināšanas kartes aizstās E 111 un E 111 B veidlapas. E 111 un E 111 B veidlapas, kuras ir izsniegušas dalībvalstu kompetentās iestādes līdz 2004. gada 31. maijam, būs derīgas līdz 2004. gada 31. decembrim.

               (2)

               Saskaņā ar Lēmuma Nr. 191 5. pantu dalībvalstīs, kurās nav ieviestas veselības apdrošināšanas kartes līdz lēmuma pieņemšanas dienai, var noteikt pārejas periodu, kas var turpināties tikai līdz 2005. gada 31. decembrim. Dalībvalstīm, kuras atbilst šim nosacījumam, līdz 2003. gada 1. decembrim jāinformē Administratīvā komisija par nodomu pieprasīt pārejas periodu, precizējot tā ilgumu. Pēc 2004. gada 1. jūnija dalībvalstu kompetentās iestādes, kam noteikts pārejas periods, turpinās izsniegt E 111 veidlapas, kuru derīguma termiņš beigsies līdz ar pārejas periodu. Jaunās dalībvalstis, kas atbilst iepriekšminētajam nosacījumam, paziņo Administratīvajai komisijai par to, ka tās vēlas pieprasīt pārejas periodu, precizējot tā ilgumu līdz 2004. gada 31. maijam.

               (3)

               Lai institūcijām un iedzīvotājiem nodrošinātu skaidru un saprotamu informāciju un garantētu to E 111 veidlapu atzīšanu, ko turpinās izsniegt pēc 2004. gada 1. jūnija, jāsastāda to dalībvalstu saraksts, kurām piešķirts pārejas periods. Tomēr attiecībā uz jaunajām dalībvalstīm un EBTA valstīm šis saraksts var būt tikai informatīvs, kamēr tajās nav stājies spēkā Lēmums Nr. 191.

               (4)

               No 2004. gada 1. jūnija dalībvalstu kompetentās iestādes, kurās nav ieviests pārejas periods, vairs nedrīkst izdot E 111 vai E 111B veidlapas. Ja Eiropas veselības apdrošināšanas kartes tiek ieviestas pakāpeniski, tad attiecīgajām dalībvalstu institūcijām ir jāizsniedz apdrošinātajām personām pagaidu aizvietojošais sertifikāts, ja šīs institūcijas nevar izsniegt Eiropas veselības apdrošināšanas kartes. Tomēr visām kompetentajām iestādēm jāsāk izdot veselības apdrošināšanas kartes vēlākais no 2006. gada 1. janvāra.

               (5)

               Pārejas periodā attiecīgās dalībvalstu kompetentās iestādes turpina izdot E 111 veidlapas apdrošinātajām personām, balstoties uz paraugu, kas norādīts 2004. gada 23. marta Lēmumā Nr. 198 par nepieciešamo veidlapu parauga aizstāšanu un atcelšanu, kuras nepieciešamas Padomes Regulu (EEK) Nr. 1408/71 un (EEK) Nr. 574/72 piemērošanai (3).

               (6)

               Tomēr dalībvalstis, kurām piešķirts pārejas periods, var saīsināt tā ilgumu. Vismaz trīs mēnešus pirms Eiropas veselības apdrošināšanas karšu ieviešanas dalībvalstīm jāpaziņo Administratīvajai komisijai par šo lēmumu. Pēc paziņojuma sniegšanas attiecīgā dalībvalsts vairs nedrīkst izdot E 111 veidlapas, sākot no paziņojumā Administratīvajai komisijai norādītā datuma.

               (7)

               EEZ Apvienotās komitejas lēmumā būs noteikti pasākumi saistībā ar Eiropas veselības apdrošināšanas kartes izmantošanu Eiropas ekonomikas zonā. Šajā lēmumā būs norādīts konkrēts karšu paraugs, ko ir izsniegušas Norvēģijas, Islandes un Lihtenšteinas kompetentās iestādes.

               (8)

               Apvienotās komitejas Lēmumā par Nolīgumu starp Eiropas Kopienu un tās dalībvalstīm un Šveices Konfederāciju par personu brīvu pārvietošanos ir noteikti pasākumi saistībā ar Eiropas veselības apdrošināšanas karšu izmantošanu starp dalībvalstīm un Šveici. Šajā lēmumā būs norādīts konkrēts karšu paraugs, ko izsniedz Šveices Konfederācijas kompetentās iestādes,

         IR PIEŅĒMUSI ŠO LĒMUMU.

               1)

               Dalībvalstīm, kas ir iekļautas šim lēmumam pievienotajā sarakstā, var tikt noteikts pārejas periods Eiropas veselības apdrošināšanas kartes ieviešanai no 2004. gada 1. jūnija.
               Šo dalībvalstu kompetentās iestādes līdz pārejas perioda beigām turpina izsniegt E 111 veidlapas saskaņā ar Lēmumā Nr. 198 noteikto kartes paraugu.
               Tomēr pirms pārejas perioda beigām šīs dalībvalstis var izlemt saīsināt tā ilgumu. Vismaz trīs mēnešus pirms Eiropas veselības apdrošināšanas kartes ieviešanas dalībvalstīm jāpaziņo par to Administratīvajai komisijai. Administratīvā komisija izdarīs grozījumus šā lēmuma attiecīgajos pielikumos, lai norādītu attiecīgās dalībvalsts pārejas perioda beigu datumu.

               2)

               Dalībvalstu kompetentās iestādes, kurām nav noteikts pārejas periods, no 2004. gada 1. jūnija vairs nedrīkst izsniegt E 111 vai E 111B veidlapas. Dalībvalstu kompetentās iestādes, kurām ir noteikts pārejas periods, bet kuras saskaņā ar šā lēmuma 3. punkta 1. apakšpunkta trešajā daļā ir nolēmušas saīsināt tā ilgumu, pēc datuma, kas norādīts Administratīvajai komisijai sniegtajā paziņojumā, vairs nedrīkst izsniegt E 111 veidlapas.
               Šo dalībvalstu institūcijām ir jāizsniedz aizvietojošais sertifikāts jebkurai apdrošinātajai personai, kas nevar saņemt Eiropas veselības apdrošināšanas karti.
               Ja kompetentā institūcija nevar izsniegt Eiropas veselības apdrošināšanas karti, aizvietojošā sertifikāta 8. un 9. ailē ieraksts nav obligāts. Šo ierakstu trūkums neietekmē aizvietojošā sertifikāta derīgumu.

               3)

               Šo lēmumu publicē Eiropas Savienības Oficiālajā Vēstnesī. To piemēro no 2004. gada 1. jūnija.

            Administratīvās komisijas priekšsēdētājs —

         Tim QUIRKE

      (1)  OV L 149 5.7.1971., 2. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 631/2004 (OV L 100, 6.4.2004., 1. lpp.).

      (2)  OV L 276, 27.10.2003., 19. lpp.

      (3)  OV L 259, 5.8.2004., 1. lpp.

      I PIELIKUMS
      Dalībvalstu saraksts, kurām paredzēts pārejas periods

                  Dalībvalsts

                  Pārejas periods līdz

                  Austrija

                  2005. gada 31. decembrim

                  Itālija

                  2004. gada 31. oktobrim

                  Nīderlande

                  2005. gada 31. decembrim

                  Portugāle

                  2005. gada 28. februārim

                  Apvienotā Karaliste

                  2005. gada 31. decembrim

      II PIELIKUMS
      Jauno dalībvalstu indikatīvais saraksts, kurām varētu tikt piešķirts pārejas periods

                  Jaunā dalībvalsts

                  Pārejas periods līdz

                  Latvija

                  2005. gada 31. jūlijam

                  Lietuva

                  2005. gada 1. jūlijam

                  Malta

                  2005. gada 31. decembrim

                  Polija

                  2005. gada 31. decembrim

                  Slovākija

                  2005. gada 31. decembrim

                  Kipra

                  2005. gada 31. decembrim

                  Ungārija

                  2005. gada 31. decembrim

      III PIELIKUMS
      EBTA valstu provizorisks saraksts, kurām varētu piešķirt pārejas periodu (nepieciešams EEZ Apvienotās komitejas lēmums)

                  EBTA dalībvalstis

                  Pārejas periods līdz

                  Islande

                  2005. gada 31. decembrim

                  Šveice

                  2005. gada 31. decembrim

                  Lihtenšteina

                  2005. gada 31. decembrim


title: 2014/575/ES: Eiropas Parlamenta Lēmums ( 2014. gada 3. aprīlis ) par Eiropas Slimību profilakses un kontroles centra 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/196

         EIROPAS PARLAMENTA LĒMUMS
   (2014. gada 3. aprīlis)
   par Eiropas Slimību profilakses un kontroles centra 2012. finanšu gada budžeta izpildes apstiprināšanu
   (2014/575/ES)
   EIROPAS PARLAMENTS,

               —

               ņemot vērā Eiropas Slimību profilakses un kontroles centra 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Slimību profilakses un kontroles centra 2012. finanšu gada pārskatiem ar Centra atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2004. gada 21. aprīļa Regulu (EK) Nr. 851/2004, ar ko izveido Eiropas Slimību profilakses un kontroles centru (4), un jo īpaši tās 23. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A7-0224/2014),

               1.

               sniedz Eiropas Slimību profilakses un kontroles centra direktoram apstiprinājumu par Centra 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Slimību profilakses un kontroles centra direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 89. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 142, 30.4.2004., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums (1977. gada 29. marts), ar ko Komisiju pilnvaro piešķirt Euratom aizdevumus, lai veicinātu kodolelektrostaciju finansēšanu

text:
Svarīgs juridisks paziņojums

|

31977D0270

Oficiālais Vēstnesis L 088 , 06/04/1977 Lpp. 0009 - 0010 Speciālizdevums grieķu valodā Nodaļa 10 Sējums 1 Lpp. 0119  Speciālizdevums spāņu valodā: Nodaļa 12 Sējums 3 Lpp. 0024  Speciālizdevums portugāļu valodā Nodaļa 12 Sējums 3 Lpp. 0024

		Padomes Lēmums(1977. gada 29. marts),ar ko Komisiju pilnvaro piešķirt Euratom aizdevumus, lai veicinātu kodolelektrostaciju finansēšanu(77/270/Euratom)EIROPAS KOPIENU PADOME,ņemot vērā Eiropas Atomenerģijas kopienas dibināšanas līgumu un jo īpaši tā 2., 172. un 203. pantu,ņemot vērā Komisijas priekšlikumu,ņemot vērā Eiropas Parlamenta atzinumu [1],ņemot vērā Ekonomikas un sociālo lietu komitejas atzinumu [2],tā kā kodolenerģijas izmantošana var samazināt Kopienas pārmērīgo atkarību no ārējiem enerģijas avotiem un tādējādi uzlabot nosacījumus, ar kādiem enerģiju importē;tā kā pašreizējos tehniskajos un saimnieciskajos apstākļos kodolenerģijas izmantošana elektroenerģijas ražošanai ir ienesīgāka un lētāka nekā naftas produktu izmantošana;tā kā papildu investīcijas, kas vajadzīgas kodolelektrostacijām, salīdzinājumā ar tradicionālajām spēkstacijām kopā ar pieaugošajām izmaksām, ko izraisa naftas produktu cenas palielinājums, kurš ietekmē esošo tradicionālo spēkstaciju darbības izmaksas, nozīmē, ka elektroenerģijas ražotāji ir spiesti aizņemties vairāk;tā kā Līguma 2. panta c) apakšpunkts paredz Kopienas uzdevumu veicināt investīcijas un nodrošināt, jo īpaši sekmējot uzņēmumu iniciatīvu, ar pamatiekārtām, kas vajadzīgas kodolenerģētikas attīstībai Kopienā; tā kā, lai veicinātu kodolelektrostaciju finansēšanu, ir jāievieš aizņēmumu un aizdevumu mehānisms; tā kā šāda rīcība ir vajadzīga, lai īstenotu mērķi, kas paredzēts 2. panta c) apakšpunktā, neskatoties uz to, ka Līgumā nav paredzētas darbības pilnvaras, kas vajadzīgas šim nolūkam;tā kā, ņemot vērā to, cik lielas ir vajadzības pēc kapitāla, jāpalielina finansēšanas potenciāls; tā kā atbalsts, ko šajā jomā var sniegt Kopiena, ir ievērojams;tā kā Kopienai ir pienākums izmantot visus līdzekļus, kas tai pieejami, lai veicinātu to mērķu īstenošanu, kas pieņemti saskaņā ar jauno kopējās enerģētikas politikas stratēģiju,IR PIEŅĒMUSI ŠO LĒMUMU.1. pantsAr šo Komisija ir pilnvarota Eiropas Atomenerģijas kopienas (Euratom) vārdā piešķirt aizdevumus apmēros, kurus noteikusi Padome, kuru ienākumus aizdevumu veidā tiks īstenoti tādu investīciju projektu finansēšanai, kuri saistīti ar elektroenerģijas rūpniecisku ražošanu kodolelektrostacijās un ar rūpnieciskām kodoldegvielas cikla iekārtām.Komisija aizņemas, nepārsniedzot aizdevumu summas, par ko tai iesniegti pieteikumi.Aizņemšanās darbības un ar tām saistītās aizdošanas darbības izsaka vienā valūtā un veic ar vienādiem noteikumiem attiecībā uz pamatsummas atmaksu un procentu samaksu. Izmaksas, kas Kopienai rodas katras darbības apstiprināšanā un īstenošanā, sedz attiecīgie saņēmējuzņēmumi.2. pantsAizdevumu noteikumus Komisija apspriež, ievērojot Kopienas intereses, atkarībā no kapitāla tirgus apstākļiem un saskaņā ar prasībām, ko nosaka aizdevumu termiņš.3. pantsKomisija lemj par katra aizdevuma piešķiršanu. Tās lēmumu pamatā jo īpaši ir princips, ka priekšroka tiek dota resursu izmantošanai ar visienesīgākajiem nosacījumiem un optimāla lieluma iekārtās.Aizdevumus nodrošina ar galvojumiem, kas ir ierasti banku praksē.4. pantsKomisija regulāri informē Padomi un Eiropas Parlamentu par ieņēmumu un izdevumu operācijām sakarā ar Euratom aizdevumu un aizņēmumu īstenojumu un apkalpošanu. Katru gadu tā iesniedz pārskatu par tās aizņēmumu politiku kopā ar budžeta prognozēm.5. pantsFinanšu kontroli un revīziju veic saskaņā ar 1973. gada 25. aprīļa Finanšu regulu, kas attiecas uz Eiropas Kopienu vispārējo budžetu [3].Briselē, 1977. gada 29. martāPadomes vārdā —priekšsēdētājsT. Benn[1] OV C 157, 14.7.1975., 35. lpp.[2] OV C 248, 29.10.1975., 8. lpp.[3] OV L 116, 1.5.1973., 1. lpp.--------------------------------------------------


title: Eiropas Parlamenta Lēmums (ES) 2017/1665 (2017. gada 27. aprīlis) par Eiropas Vides aģentūras 2015. finanšu gada pārskatu apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/219

         EIROPAS PARLAMENTA LĒMUMS (ES) 2017/1665
   (2017. gada 27. aprīlis)
   par Eiropas Vides aģentūras 2015. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Eiropas Vides aģentūras 2015. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Vides aģentūras 2015. finanšu gada pārskatiem ar Aģentūras atbildi (1),

               —

               ņemot vērā deklarāciju par pārskatu ticamību (2), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz Aģentūrai par 2015. finanšu gada budžeta izpildi (05873/2017 – C8-0052/2017),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 401/2009 par Eiropas Vides aģentūru un Eiropas Vides informācijas un novērojumu tīklu (4), un jo īpaši tās 13. pantu,

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

               —

               ņemot vērā Reglamenta 94. pantu un IV pielikumu,

               —

               ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A8-0085/2017),

               1.

               apstiprina Eiropas Vides aģentūras 2015. finanšu gada pārskatus;

               2.

               uzdod priekšsēdētājam šo lēmumu nosūtīt Eiropas Vides aģentūras izpilddirektoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV C 449, 1.12.2016., 87. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 126, 21.5.2009., 13. lpp.

      (5)  OV L 328, 7.12.2013., 42. lpp.


title: Komisijas Lēmums (2004. gada 26. aprīlis), ar ko pieņem lēmumus par dažu ķīmisku vielu importu Kopienā saskaņā ar Eiropas Parlamenta un Padomes Regulu (EK) Nr. 304/2003Dokuments attiecas uz EEZ.

text:
Svarīgs juridisks paziņojums

|

32004D0382

Oficiālais Vēstnesis L 144 , 30/04/2004 Lpp. 0012 - 0033

		Komisijas Lēmums(2004. gada 26. aprīlis),ar ko pieņem lēmumus par dažu ķīmisku vielu importu Kopienā saskaņā ar Eiropas Parlamenta un Padomes Regulu (EK) Nr. 304/2003(Dokuments attiecas uz EEZ)(2004/382/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Eiropas Parlamenta un Padomes 2003. gada 28. janvāra Regulu (EK) Nr. 304/2003 par bīstamu ķīmisku vielu eksportu un importu [1] un jo īpaši tās 12. panta 1. punktu,tā kā:(1) Saskaņā ar Regulu (EK) Nr. 304/2003 Komisijai Kopienas vārdā ir jāpieņem lēmums par to, vai atļaut ievest Kopienā kādu ķīmisku vielu, uz kuru attiecas iepriekš norunātas piekrišanas (PIC) procedūra.(2) Apvienoto Nāciju Organizācijas Vides programma (UNEP) un Pārtikas un lauksaimniecības organizācija (FAO) ir dots norīkojums sniegt sekretariāta pakalpojumus, lai veiktu pagaidu PIC procedūru, kas noteikta ar Roterdamas Konvencijas pilnvaroto konferences Nobeiguma aktu par iepriekš norunātas piekrišanas (PIC) procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā, kurš parakstīts 1998. gada 11. septembrī un Kopienas apstiprināts ar Padomes 2002. gada 19. decembra Lēmumu 2003/106/EK, ar ko Eiropas Kopienas vārdā apstiprina Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā [2], jo īpaši rezolūciju par Nobeiguma aktā noteikto pagaidu režīmu.(3) Komisijai, rīkojoties kā kopīgi izraudzītai iestādei, lēmumi par ķīmiskajām vielām Kopienas un tās dalībvalstu vārdā ir jānosūta pagaidu PIC procedūras sekretariātam.(4) Ziņojot par importa lēmumiem, pagaidu sekretariāts PIC procedūras dalībniekiem ir pieprasījis izmantot īpašu ievedējas valsts atbildes veidlapu.(5) Ķīmiskās vielas aktinolīts, amosīts, antofilīts un tremolīts, kas visas ir azbesta šķiedru amfibolas formas, arī ir pievienotas pagaidu PIC procedūrai un Komisija no pagaidu sekretariāta ir saņēmusi informāciju ar dokumentu par lēmuma pamatnostādnēm (kas iekļauj arī krocidolīta azbestu, kurš jau bija iekļauts pagaidu PIC procedūrā un uz kuru attiecas Kopienas importa galīgais lēmums, par ko ir ziņots PIC IV apkārtrakstā, kurš norāda 1994. gada 31. decembra nostāju). Visas minētās ķīmiskās vielas pakāpeniski ir aizliegtas vai stipri ierobežotas Kopienas līmenī, izmantojot vairākas reglamentējošas darbības, pēdējā no kurām ir Komisijas 1999. gada 26. jūlija Direktīva 1999/77/EK [3], ar ko tehnikas attīstībai sesto reizi pielāgo Padomes 1976. gada 27. jūlija Direktīvu 76/769/EEK par to dalībvalstu normatīvo un administratīvo aktu tuvināšanu, kas attiecas uz dažu bīstamu vielu un preparātu realizācijas un lietošanas ierobežojumiem [4]. Atbilstoši par aktinolītu, amosītu, antofilītu un tremolītu ir jāpieņem galīgais lēmums par importu un par krocidolītu ir jāpieņem pārskatīts un atjaunināts galīgais lēmums.(6) Ķīmiskā viela dinitrolkrezols ir pievienota pagaidu PIC procedūrai kā pesticīds, par kuru Komisija no pagaidu sekretariāta ir saņēmusi informāciju ar dokumentu par lēmuma pamatnostādnēm. Uz dinitrolkrezolu attiecas Padomes 1991. gada 15. jūlija Direktīvas 91/414/EEK darbības joma par augu aizsardzības līdzekļu laišanu tirgū [5], kurā jaunākie grozījumi izdarīti ar Regulu (EK) Nr. 806/2003 [6]. Ar Komisijas 1999. gada 17. februāra Lēmumu 1999/164/EK par aktīvās vielas – dinitrolkrezola neiekļaušanu Padomes Direktīvas 91/414/EEK I pielikumā un atļauju atsaukšanu augu aizsardzības līdzekļiem, kas satur šo aktīvo vielu [7], dinitrolkrezolu svītroja no Direktīvas 91/414/EEK I pielikuma, un atļaujas to saturošiem augu aizsardzības līdzekļiem bija jāatsauc līdz 1999. gada 16. augustam. Atbilstoši ir jāpieņem galīgais lēmums par importu.(7) Daži pesticīdu preparāti putekļveida pulvera preparātu veidā, kas kopā satur 7 % vai vairāk benomila, 10 % vai vairāk karbofurāna un 15 % vai vairāk tirama, arī ir pievienoti pagaidu PIC procedūrai. Komisija no pagaidu sekretariāta ir saņēmusi informāciju ar dokumentu par lēmuma pamatnostādnēm. Uz ķīmiskajām vielām benomilu, karbofurānu un tiramu attiecas Direktīvas 91/414/EEK darbības joma. Ar Komisijas 2002. gada 26. novembra Lēmumu 2002/928/EK par benomila neiekļaušanu Padomes Direktīvas 91/414/EEK I pielikumā un atļauju atsaukšanu augu aizsardzības līdzekļiem, kas satur šo aktīvo vielu [8], benomilu svītroja no Direktīvas 91/414/EEK I pielikuma, un atļaujas to saturošiem augu aizsardzības līdzekļiem bija jāatsauc līdz 2003. gada 25. maijam. Karbofurānu pašreiz vērtē pēc Direktīvas 91/414/EEK. Minētajā direktīvā ir paredzēts pārejas laiks, kurā dalībvalstīm līdz Kopienas lēmumam ir atļauts pieņemt valsts lēmumus par vielām un līdzekļiem, uz kuriem attiecas direktīvas darbības joma. Ar Komisijas 2003. gada 5. septembra Direktīvu 2003/81/EK, ar ko groza Direktīvu 91/414/EEK, lai iekļautu tajā molinātu, tiramu un ciramu kā aktīvās vielas [9], tirams ir iekļauts Direktīvas 91/414/EEK I pielikumā un ir atļauts izmantošanai augu aizsardzības līdzekļos, ievērojot dažus nosacījumus. Tirams ir arī norādīts Eiropas Parlamenta un Padomes 1998. gada 16. februāra Direktīvā 98/8/EK par biocīdo līdzekļu laišanu tirgū [10], kas paredz pārejas laika posmu, kurā dalībvalstis līdz Kopienas lēmumam var pieņemt lēmumu par vielām un līdzekļiem, uz ko direktīva attiecas. Tādejādi par putekļveida pulveru preparātiem, kas satur benomila, karbofurāna un tirama kombinācijas norādītajās koncentrācijas vai lielākās par tām, ir jāpieņem pagaidu lēmums par importu.(8) Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota saskaņā ar 29. pantu Padomes Direktīvā 67/548/EEK [11], kurā jaunākie grozījumi izdarīti ar Komisijas Direktīvu 2001/59/EK [12],IR PIEŅĒMUSI ŠĀDU LĒMUMU.1. pantsIr pieņemts galīgais lēmums par ķīmisko vielu aktinolīta, amozīta, antofilīta, krocidolīta un tremolīta importu, kā norādīts importa atbildes veidlapā, kas ir I pielikumā.2. pantsIr pieņemts galīgais lēmums par ķīmiskas vielas dinitrolkrezola importu, kā norādīts importa atbildes veidlapā II pielikumā.3. pantsIr pieņemts arī pagaidu lēmums par 7 % vai vairāk benomilu, 10 % vai vairāk karbofurānu un 15 % vai vairāk tiramu saturošu putekļveida pulvera pesticīda preparātu importu, kā norādīts importa atbildes veidlapā III pielikumā.Briselē, 2004. gada 26. aprīlīKomisijas vārdā —Komisijas locekleMargot Wallström[1] OV L 63, 6.3.2003., 1. lpp. Regulā jaunākie grozījumi izdarīti ar Komisijas Regulu (EK) Nr. 775/2004 (OV L 123, 27.4.2004., 27. lpp.).[2] OV L 63, 6.3.2003., 27. lpp.[3] OV L 207, 6.8.1999., 18. lpp.[4] OV L 262, 27.9.1976., 24. lpp.[5] OV L 230, 19.8.1991., 1. lpp.[6] OV L 122, 16.5.2003., 1. lpp.[7] OV L 54, 2.3.1999., 21. lpp.[8] OV L 322, 27.11.2002., 53. lpp.[9] OV L 224, 6.9.2003., 29. lpp.[10] OV L 123, 24.4.1998., 1. lpp.[11] OV 196, 16.8.1967., 1. lpp.[12] OV L 225, 21.8.2001., 1. lpp.--------------------------------------------------I PIELIKUMSGalīgais lēmums par ķīmisko vielu aktinolīta, amosīta, antofilīta un tremolīta importu kopā ar atjauninātu galīgo lēmumu par krocidolīta importu, kas aizstāj iepriekšējo 1994. gada importa lēmumu+++++ TIFF ++++++++++ TIFF ++++++++++ TIFF +++++--------------------------------------------------II PIELIKUMSGalīgais lēmums par ķīmiskās vielas dinitrolkrezolu importu+++++ TIFF ++++++++++ TIFF ++++++++++ TIFF +++++--------------------------------------------------III PIELIKUMSImporta pagaidu lēmums par putekļveida pulvera pesticīda preparātiem, kas kopā satur 7 % vai vairāk benomila, 10 % vai vairāk karbofurāna un 15 % vai vairāk tirama+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: 2000/443/EC: Commission Decision of 18 May 2000 amending Decision 97/404/EC of 10 June 1997 setting up a Scientific Steering Committee and Decision 97/579/EC of 23 July 1997 setting up scientific committees in the area of consumer health and food safety (notified under document number C(2000) 1343) (Text with EEA relevance)

text:
Avis juridique important

|

32000D0443

Official Journal L 179 , 18/07/2000 P. 0013 - 0014

Komisijas Lēmums(2000. gada 18. maijs),ar ko groza 1997. gada 10. jūnija Lēmumu 97/404/EK par Zinātniskās vadības komitejas izveidi un 1997. gada 23. jūlija Lēmumu 97/579/EK par zinātnisko komiteju izveidi patērētāju veselības un pārtikas nekaitīguma jomā(izziņots ar dokumenta numuru C(2000) 1343)(Dokuments attiecas uz EEZ)(2000/443/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā 1997. gada 10. jūnija Lēmumu 97/404/EK par Zinātniskās vadības komitejas izveidi[1], un jo īpaši tā 3., 4. un 8 pantu,ņemot vērā 1997. gada 23. jūlija Lēmumu 97/579/EK par zinātnisko komiteju izveidi patērētāju veselības un pārtikas nekaitīguma jomā[2], un jo īpaši tā 5. pantu,tā kā:(1) 2000. gada jūlijā beigsies Zinātniskās vadības komitejas to astoņu locekļu amata pilnvaru laiks, kuri nevada citas zinātniskās komitejas. 2000. gada novembrī beigsies astoņu nozaru zinātnisko komiteju locekļu amata pilnvaru laiks. Tādēļ vēlākais 2000. gada jūlijā Zinātniskās vadības komitejā un 2000. gada novembrī nozaru zinātniskās komitejās jāieceļ jauni šo komiteju locekļi. Pirms tiek iecelti jauni locekļi, ņemot vērā praktisko pieredzi, jāpielāgo lēmumi par komiteju izveidi attiecībā uz to locekļu amata pilnvaru laiku, konfidencialitātes noteikumiem un interešu ikgadējo deklarāciju.(2) Zinātnisko komiteju locekļu sastāvu var daļēji atjaunot viņu amata pilnvaru laikā (locekļus, kas atkāpjas, aizstājot ar citiem locekļiem, palielinot locekļu skaitu). Lai nodrošinātu attiecīgo Zinātnisko komiteju pareizu darbību un nodrošinātu to darbības vienotību, ir lietderīgi ierobežot jauno komitejas locekļu pilnvaru laiku līdz citu komitejas locekļu atlikušajam pilnvaru laikam. Ar šo daļējo pilnvaru laika biežo ierobežošanu tiek uzsvērts, ka noteikumi, kas ierobežo locekļu pilnvaras uz ne vairāk kā diviem termiņiem pēc kārtas, attiecas tikai uz pabeigtu pilnvaru laiku.(3) 1997. gada 10. jūnija Lēmuma 97/404/EK par Zinātniskās vadības komitejas izveidi 4. pants paredz ikgadējo interešu deklarāciju, lai nodrošinātu Zinātniskās vadības komitejas neatkarību. Šis noteikums būtu jāpaplašina ad hoc Zinātniskās vadības komitejas grupā, kas ir izveidota ar minēto 10. jūnija lēmumu, ņemot vērā šīs grupas pastāvīgo statusu. Pat ja ad hoc grupas locekļi saskaņā ar šīs procedūras noteikumiem jau sniedz ikgadējo deklarāciju, ir lietderīgi šajā lēmuma ietvert šīs saistības.(4) Saskaņā ar 1997. gada 10. jūnija Lēmuma 97/404/EK par Zinātniskās vadības komitejas izveidi 8. pantu pienākumus par konfidencialitāti piemēro tikai komitejas locekļiem; tā kā 1997. gada 23. jūlija iepriekšminētā cita lēmuma 11. pants, ar ko izveido zinātniskās komitejas, piemēro tos pašus konfidencialitātes pienākumus gan Komiteju locekļiem, gan neatkarīgiem ekspertiem. Pat ja procedūras noteikumi attiecībā uz konfidencialitātes pienākumiem, kas paredzēti abos lēmumos attiecas gan uz locekļiem, gan neatkarīgiem ekspertiem, ir vajadzīgs panākt minētā 8. panta formulējuma atbilstību minētajam 11. pantam,IR PIEŅĒMUSI ŠO LĒMUMU.1. pantsLēmumu 97/404/EK groza šādi.1. Lēmuma 3. panta 5. punktu aizstāj ar šādu punktu:"5. To ZVK locekļu pilnvaru laiks, kas nav zinātnisko komiteju priekšsēdētāji, ir trīs gadi. Šo termiņu var samazināt dokumentā par locekļu iecelšanu amatā, lai nodrošinātu to, ka visu locekļu pilnvaru laiks beidzas vienlaicīgi. Locekļi nevar strādāt ilgāk kā divus pilnvaru termiņus pēc kārtas. Pēc trīs gadu ilga laika posma tie paliek amatā līdz aizstāšanai vai iecelšanas atjaunošanai."2. Lēmuma 4. panta 2. punktu aizstāj ar šādu punktu:"2. ZVK un tās ad hoc grupas locekļi katru gadu informē Komisiju par jebkādām interesēm, kuras var apdraudēt to neatkarību."3. Lēmuma 8. pantu aizstāj ar šādu pantu:"8. pantsNeierobežojot Līguma 287. pantu, locekļu un neatkarīgo ekspertu pienākums ir neizpaust informāciju, kas iegūta ZVK vai kādas darba grupas darba rezultātā, ja viņi ir informēti, ka uz šo informāciju attiecas prasība ievērot konfidencialitāti."2. pantsLēmuma 97/578/EK 5. panta 1. punktu aizstāj ar šādu punktu:"1. Zinātnisko komiteju locekļu pilnvaru termiņš ir trīs gadi. Šo termiņu var samazināt dokumentā par locekļu iecelšanu amatā, lai nodrošinātu to, ka visu zinātniskās komitejas locekļu pilnvaru laiks beidzas vienlaicīgi. Locekļi nevar strādāt ilgāk kā divus pilnvaru termiņus pēc kārtas. Pēc trīs gadu ilga laika posma tie paliek amatā līdz aizstāšanai vai iecelšanas atjaunošanai."Briselē, 2000. gada 18. maijāKomisijas vārdā -Komisijas loceklisDavid Byrne[1] OV L 169, 27.6.1997., 86. lpp.[2] OV L 237, 28.8.1997., 18. lpp.